b'\n_START_ARTICLE_\nOrgaaninen yhdiste\n_START_PARAGRAPH_\nOrgaaninen yhdiste sis\xc3\xa4lt\xc3\xa4\xc3\xa4 hiili-hiili sidoksia. Historiallisista syist\xc3\xa4 my\xc3\xb6s metaani luetaan orgaanisiin yhdisteisiin, mutta alkuainehiili (timantti, grafiitti, amorfinen hiili) ep\xc3\xa4orgaaniseen kemiaan. Kaikki eli\xc3\xb6t ovat riippuvaisia orgaanisista yhdisteist\xc3\xa4. Useimmat ravintoaineet, kuten rasva, proteiinit, hiilihydraatit ja vitamiinit, ovat orgaanisia yhdisteit\xc3\xa4, samoin el\xc3\xa4m\xc3\xa4lle t\xc3\xa4rke\xc3\xa4t aineet kuten hemoglobiini, lehtivihre\xc3\xa4, entsyymit, ja hormonit._NEWLINE_Suurin osa tunnetuista yhdisteist\xc3\xa4 on juuri orgaanisia yhdisteit\xc3\xa4. Niit\xc3\xa4 tunnetaan l\xc3\xa4hes 50 miljoonaa erilaista, ja tiedet\xc3\xa4\xc3\xa4n, ett\xc3\xa4 orgaanisia yhdisteit\xc3\xa4 on olemassa paljon enemm\xc3\xa4n viel\xc3\xa4 karakterisoimattomana. Niist\xc3\xa4 muodostuvat niin ihmiset, el\xc3\xa4imet kuin kasvitkin. Orgaanisten yhdisteiden suuri lukum\xc3\xa4\xc3\xa4r\xc3\xa4 johtuu hiiliatomien kyvyst\xc3\xa4 katenoitua, toisin sanoen muodostaa toisiinsa sitoutumalla pitki\xc3\xa4, usein haaraisiakin ketjumaisia tai rengasmaisia molekyylej\xc3\xa4, joissa hiiliatomien muodostamaan runkoon voi liitty\xc3\xa4 muidenkin alkuaineiden atomeja._NEWLINE_Alun perin orgaanisilla yhdisteill\xc3\xa4 tarkoitettiinkin vain eloper\xc3\xa4isi\xc3\xa4 yhdisteit\xc3\xa4, kunnes huomattiin, ett\xc3\xa4 orgaanisia yhdisteit\xc3\xa4 voidaan syntetisoida my\xc3\xb6s ep\xc3\xa4orgaanisista l\xc3\xa4ht\xc3\xb6aineista.  Orgaanisissa yhdisteiss\xc3\xa4 on l\xc3\xa4hes aina my\xc3\xb6s vety\xc3\xa4. Muita mahdollisia hiilirunkoon liittyneit\xc3\xa4 atomeja on esimerkiksi happi, typpi, rikki, kloori ja bromi._NEWLINE_Yksinkertaisimmat orgaaniset yhdisteet ovat hiilivetyj\xc3\xa4. Ne koostuvat pelk\xc3\xa4st\xc3\xa4\xc3\xa4n hiilest\xc3\xa4 ja vedyst\xc3\xa4. N\xc3\xa4ist\xc3\xa4 yksinkertaisimpia ovat alkaanit, joissa hiiliatomit ovat liittyneet toisiinsa yksinkertaisin sidoksin. Hiilirungossa voi olla my\xc3\xb6s kaksoissidoksia ja kolmoissidoksia. Kaksoissidoksellisia yhdisteit\xc3\xa4 kutsutaan alkeeneiksi ja kolmoissidoksellisia yhdisteit\xc3\xa4 alkyyneiksi._NEWLINE_Orgaanisessa yhdisteess\xc3\xa4 voi olla my\xc3\xb6s monia substituentteja, jolloin orgaanisia molekyylej\xc3\xa4 voidaan luokitella ja nimet\xc3\xa4 funktionaalisten ryhmien mukaan. Funktionaalisia ryhmi\xc3\xa4 ovat mm. alkoholit, eetterit, tiolit, sulfidit, alkyylihalidit, aldehydit, ketonit, amiinit, nitriilit, karboksyylihapot ja niiden johdokset.  Yhdistett\xc3\xa4, jossa on sek\xc3\xa4 karboksyylihappo- ett\xc3\xa4 aminoryhm\xc3\xa4, sanotaan aminohapoksi._NEWLINE_Kun orgaaninen yhdiste sis\xc3\xa4lt\xc3\xa4\xc3\xa4 yhden tai useamman metalli-hiili -sidoksen, puhutaan organometalliyhdisteest\xc3\xa4._NEWLINE_Orgaaniset yhdisteet nimet\xc3\xa4\xc3\xa4n IUPACin suositusten mukaisesti.\n_START_SECTION_\nOrgaanisten yhdisteiden piirt\xc3\xa4minen\n_START_PARAGRAPH_\nOrgaanisista yhdisteist\xc3\xa4 piirret\xc3\xa4\xc3\xa4n usein rakennekaavoja, joista k\xc3\xa4y ilmi atomien ja funktionaalisten ryhmien sijainti toisiinsa n\xc3\xa4hden. Koska piirrokset ovat kaksiulotteisia kolmiulotteisesta rakenteesta, niit\xc3\xa4 on yksinkertaistettu melko paljon. Ep\xc3\xa4orgaanisista yhdisteist\xc3\xa4 ei yleens\xc3\xa4 piirret\xc3\xa4 rakennekaavoja, koska niiden atomit voivat liitty\xc3\xa4 toisiinsa vain yhdell\xc3\xa4 tavalla._NEWLINE_Molekyylien rakennekaavoissa viiva atomien v\xc3\xa4liss\xc3\xa4 tarkoittaa kahta sidoselektronia. Aina ei ole j\xc3\xa4rkev\xc3\xa4\xc3\xa4 piirt\xc3\xa4\xc3\xa4 jokaista molekyylin atomia ja sidosta vaan rakenne voidaan esitt\xc3\xa4\xc3\xa4 yksinkertaisena viivakaavana. Viivakaavassa atomien v\xc3\xa4liset sidokset piirret\xc3\xa4\xc3\xa4n yhdisteille ominaisia sidoskulmia k\xc3\xa4ytt\xc3\xa4en. Funktionaalisia ryhmi\xc3\xa4 lukuun ottamatta hiili- ja vetyatomeja ei yleens\xc3\xa4 merkit\xc3\xa4 n\xc3\xa4kyviin (poikkeus CH\xe2\x82\x83-ryhm\xc3\xa4t). Rakenteita tulkittaessa on muistettava ett\xc3\xa4 hiili on neliarvoinen. Viivakaava on k\xc3\xa4ytt\xc3\xb6kelpoinen erityisesti suurimolekyylisi\xc3\xa4 yhdisteit\xc3\xa4 piirrett\xc3\xa4ess\xc3\xa4. _NEWLINE_Alla on esitetty 2-metyyli-1,3-butadieenin rakenne, jossa n\xc3\xa4kyv\xc3\xa4t kaikki sidokset ja atomit sek\xc3\xa4 yksinkertaisena viivakaavana._NEWLINE_Joissain yhteyksiss\xc3\xa4, kuten koulukirjoissa ja biokemiassa, n\xc3\xa4kee vanhentuneita kaavoja, joissa kaikki kulmat ovat 90 astetta. N\xc3\xa4m\xc3\xa4 ovat ep\xc3\xa4realistisia eiv\xc3\xa4tk\xc3\xa4 kelpaa ennustamaan stereoelektroniikkaa.'